Sa funtana ’e s’elighe

A s’umbra de sos èlighes sulena,
Sulena falo. Filighes superbas
Si pesan’àltas subra tantas’erbas
Iscultende sa mia cantilena,

Chi narat s’eternu curre ’e sas abas
E su passare eternu de sos bentos,
De sas edades sos cambiamentos,
Istorias generosas e igrabas.

E naro sola sas canzones tristas,
Tempestosas de su nieddu ierru
Chi passat che una oghe de s’inferru
Aboghinende subra de sas cristas

De su monte; de bentos malaittos
Dispensadore, e de nies biancos.
E dòrmin sutt’a su nie, che istancos
Gherreris, sos ilighes afflittos.

E morta improvvisamente paret custa
Costa d’ilighe fritta. Non pastores,
Non belveghes, nè ateros rumores
In sa silenziosa terra insusta.

Ma canto puru sas canzones bellas
De su eranu. Tottu custa costa
Che un’isposa est mudada e cumposta
E bi paschene anzones e vitellas.

S’aera seria senza frigidùmene
Est tottu àlidos dulches e serenos.
Sun de nidos sos elighes pienos
E torrat su russignolu, a su custumene,

Dae logu lontanu e pesat cantos
In sos craccos intelzos in fiore.
E deo m’isprigo sutta s’isplendore
De s’aera e da sa terra tott’incantos.

E tòrrana a sos trabaglios usados,
A sos sòlitos tràfficos sa zente;
Isperiat donzi coro novamente
Cun forzas e disizos rinnovados.

Atera zente e atera istagione
Deve passare, e deo eternamente
Cun tempus variu, cun varia zente
Ap’a cantare sa mia canzone.